Say Na Na Na

«Say Na Na Na» (norsk oversettelse: si «na, na, na») er en popsang fra 2019 som fremføres av den tyrkiske programlederen og sangeren Serhat. Sangen var San Marinos bidrag til Eurovision Song Contest 2019 i Tel Aviv i Israel. «Say Na Na Na» er komponert av Serhat selv, med tekst av den amerikanske skribenten Mary Susan Applegate. Serhat deltok også for San Marino i Eurovision Song Contest 2016, men ble slått ut i semifinalen.

Bakgrunn 
Sangen ble internt valgt ut av San Marino RTV som San Marinos bidrag til Eurovision Song Contest 2019. Låten er komponert av Serhat, og han har skrevet teksten sammen med amerikanske Mary Susan Applegate. Serhat har kalt sangen en «universell hymne til positivitet». Musikkvideoen til sangen ble filmet i Istanbul og lansert 7. mars 2019. 

Serhat deltok for San Marino i Eurovision Song Contest 2016 med låten «I Didn't Know». Sangen endte på tolvteplass i sin semifinale og kvalifiserte seg ikke til finalen. Serhat spilte senere inn en ny versjon av sangen sammen med Martha Wash, og denne versjonen nådde plass 25 på amerikanske Billboards hitliste Dance Club Songs i 2018. Dette er en av få Eurovision-låter som har klart å ta seg inn på de offisielle amerikanske hitlistene.

Eurovision Song Contest 
I januar 2019 ble San Marino trukket til å delta i semifinale 1 av Eurovision Song Contest. Semifinalen ble arrangert i Expo Tel Aviv i Israel tirsdag 14. mai, og San Marino hadde startnummer 17 – sist ut på scenen. «Say Na Na Na» ble blant de ti beste i semifinalen og kvalifiserte seg dermed til finalen lørdag 18. mai. Dette var andre gang San Marino nådde finalen siden debuten i 2008. I finalen ble sangen nummer 19 av 26 deltakere, landets beste plassering i konkurransen til da.

Referanser 

 
 
 

Bidrag til Eurovision Song Contest 2019
Sanger fra 2019